
CHAPITRO 1. 


LA PROPRIETANTO 
DIL TRABO-T. 


La proprietanto dil Trabo-T-domeno juabis 
tro multa alkoholaji. La dio esis brulante 
varmega; quankam esis nur matinomezo, la 
dezerto di Arizona esis cintilifanta furnazo 
di brilanta varmegeso, e plu saja homo 
drinkus biro, o plu bone, aquo. Ma Jo Kulun 
ekvarsis pura wiskio. Lu esis glorioze, 
bruisante ebriega, e lu ne suciis pri la 
konsequo. 

La Milit-Danso-drinkeyo, quankam male 
reputata, semblis koldeta ed agreabla oaziso 
kompare a la boliiganta suno exter l’edifico. 
Konstruktite ye kruco-voyo, ol esis longa 
edifico havanta dika muri ek bakigita briki, 
ed esis l’unika domo de irga sorto en multa 
kilometri. To forsan explikas pro quo la 



kustumale sorgema domenisto pasabis ultre 
sua limiti. 

Esis plura altra viri en la loko ed, ecepte 
un, li omna drinkis kun lu—Jo Kulun pagis. 
Ta eceptajo esis pueratra bovgardisto 
weranta blue quadratizita kamizo e bruna 
getri qua stacis sole ye rextremajo dil 
drink-tablo. Lu nerapide drinkis koldeta 
glaso de aquo, ed extere, en l’ombro dil 
drinkeyo, ilua nigre e blanke makulizita 
kavaleto vartis ilu. 

Jo Kulun ludis per un-dolara pario- 
mashino, tiris la levero rapide e kun 
bruisoza entuziasmo. Til lore la mashino 
pagabis nulo, ma la domenisto havis granda 
manuedo de arjenta dolari e konstante ed 
esperante pulsis li unope aden la boko dil 
aparato. 

01 esis ekmoda mashino havanta 
grandega horlojatra plako markizita per 
diversa kolori. Redo e nigro pagas egala 
premio, verdo pagas kinople, flavo pagas 
dekople, e blanko pagas duadekople. 

“Djafoye, yunuli, me ludash por la flavo,” 
la domenisto neklare dicis. 

Lu forte tiris la levero, la roto vertijigante 
rotacis dum kelka instanti, ed haltis ye 
verdo. 

Jo Kulun ne esis senkurajigita. Lu 
enpulsis plusa dolaro, tiris la levero, avide 
vartis. Cafoye lu ludis por verdo. Ma la 
mashino diablatre haltis ye flavo. 

“Yunulo, ol certe repetosh,” Jo gutur- 
ridis, preske tam felica kam se lu ganabus. 
“Me vertijigash ol nun. 01 djerte repetosh. 
Nur spektej.” 

Ma la mashino esis evidente plu sobra 
kam la kliento. 01 haltis ye redo. 

Jo Kulun esis pezoze formacita viro 
evanta preske kinadek yari. Lua vizajo, reda 
pro drinkaji, altratempe esas agreabla, mem 
bela. Lore lu kelke shancelis, e divenis 
sempre plu ebria. 

Flatachante zumante cirkum l’ebriulo 
quale hungranta mushi esis tri viri de la 
Jibeto-domeno, tale nomata pro olua stranja 
brul-marko, qua aspektas quale la jibeto di 
mortiganta pendero, esante buxo sub la 
renversita litero L. Ta homi esis “Red” 
Hunt, Bill Prim, e Webb Stuart; ta laste 
nomizita esis la laboristestro dil domeno. 

La trio havis maligna vizaji, aspektis plue 
quale profesionala pafisti kam bovgardisti. 
Stuart esis partikulare repugnanta. Lu esis 
obskura viro, mezalta, havanta nazo quale 
la beko di falkono, boko kun dina labii, e 
ruzema okuli qui ne palpebragas. Lu portis 

pafilo havanta ivora kroso sub sua sinistra 
axelo en shultro-revolveruyo, ed altra pafilo 
esis ligita an la dextra hancho. 

“Shupozash, ke me ludej nur la redo o la 
nigro,” Kulun fole ridetachis, faligis du o tri 
arjenta dolari e ne riprenis oli. “Kerlo 
havosh plu bona chanco per ta du kolori. 
Omnu drinkej—e dezirej a me fortuno. 
Yen!” 

Lu pezoze shancelis adsur la mashino, 
preske renversis ol, e fortege tiris la levero. 
Ma lu pariabis por la nigro, e redo aparis, 
do lu esis plu povra per plusa dolaro. 

Shancelante staceskante, la proprietanto 
dil Trabo-T strigatre regardegis la kolorizita 
plako dil aparato, e mustis klozar un okulo 
por vidar ol. 

“Nu, yunuli,” lu anuncis, “djafoye me 
ludash por la blanko. She blanko ganosh, ol 
pagosh duadekople! T’ esh multa pekunio. 
E me konjektash, ke me ganosh.” 

Itere lu tiris la levero, la plako rotacis, e 
Kulun expektante palpebragis. La homi qui 
parazitesis sur lu por drinkaji desestimante 
ridetachis dop lua dorso. 

La tordita roto lenteskis, tresayis, e kun 
lauta klikto ferme haltis ye blanko. Jo 
Kulun dansis shancelanta jigo, rapide turnis 



sua chapelego, ed emisis granda ululo 
triumfala. 

“Me tandem ganish!” lu joyegis. 
“Duadek-e-shep dolari me pozish aden dja 
shtraba turn-ludilo, e nun me tandem 
ganash duadekople. Nu, ekdonej!” 

Lu pozis sua chapelo ye l’aperturo ek qua 
duadek arjenta dolari devas fluar. Ma venis 
nula arjenta tinkleto; venis nulo. Lauta 
ridego venis de la Jibeto-bovgardisti e la 
drinkifisto. La sola eceptajo esis la yuna 
homo ye l’extremajo dil drink-tablo. La 
stupida, perplexa expresuro sur la vizajo dil 
granda domenisto semblis a l’altri tote 
komikal. 

“Quo esh?” Kulun murmuris, akuzante 
turnis su vers la drinkifisto, grasulo 
havanta reda vizajo e weranta sordida 
avan-tuko. La rideto dil domenisto 
mortabis, e lua karnoza mandibulo 
obstineme saliis. 

“Ho, ka me obliviis informar tu, Jo?” la 
drinkifisto explikis. “Ta mashino ne 
funcionas. 01 ne funcionis de pos plu kam 
un semano. Yen, me donas a tu tua perdita 
dolaro, amiko,” e lu jirigis moneto-peco 
trans la drink-tablo vers la domenisto. 

Obliviante omna altra dolari vane varsita 
aden la pario-mashino, Kulun jeneroze 

ridetis e presis la nemuskulala manuo dil 
drinkifisto. Lu es mea amiko, pensis Kulun. 
Omnu es mea amiko. 

“Ton me nomash honeshtesho, tale 
retrodonar mea pekunio,” lu totkordie 
aprobis. “Ni omnu drinkej plusha drinkajo, 
omnu.” 

La glasi esis riplenigita per wiskio—la 
“makshim bona en la domo,” quankam to 
ne multe signifikis pro la mala qualeso di ol. 
Dum ke ol varsesis, la homi dil Jibeto- 
domeno frapetis la dorso dil perplexa 
proprietanto dil Trabo-T e dicis, quante 
bona kerlo lu esas. Webb Stuart mem pluse 
dicis: 

“Tu savas, Jo, ke me camonate kelke 
mankas kontanto.” Lu mokridetis. “Me 
pensis pri demandar de tu mikra prestajo 
por helpar me. Duacent o triacent dolari 
multe helpus me, Jo, e pro ke tu e me esis 
sempre tante bon amiki-” 

“Ho, Jo ya helpos tu, ka ne, Jo?” urjis Red 
Hunt, e palpebragis ye la laboristestro dil 
Jibeto-domeno. “Pekunio ne importas a tala 
homo quala Jo Kulun. Nu, lu vendis granda 
bovtrupo prehiere. Lu certe ganis grand 
amaso de kontanto por ol. Ka ne, Jo?” 

Kulun esis tro ebria por komprenar, ke lu 
fraudesas. Lu ektiris sua burso, e l’okuli dil 

trio de la Jibeto-domeno avide brilis vidante 
la kontenajo. Kulun ektiris triacent dolari 
en bank-bilieti de kinadek dolari e 
transdonis olti a Stuart. E multo restis. Mili 
de dolari, supozis l’envidiema bovgardisti 
dil Jibeto-domeno. 

Webb Stuart aceptis la bank-bilieti sen 
dankar—preske desafable, quale se lu 
regretas ne demandir plu multa. 

Unesmafoye Kulun remarkis la yuna 
nekonocato qua taceme stacas ye 
l’extremajo dil drink-tablo. La domenisto 
palpebragante regardis ilu. 

“Pro quo lu ne drinkash kun me?” lu 
questionis Stuart. “Me volash ke omnu 
drinkej.” 

La grupo del Jibeto-domeno ne intencis 
ke altru intruzez su en lia “ludo.” Stuart 
desestimante regardis la yunulo. 

“Lasez lu tranquila, Jo,” lu dicis, levante 
sua shultri. “Es nur yuno.” 

Ma se Stuart e lua kompliculi savabus 
advere qua esas ta yuno, li plu atenceme 
regardus il. II esis un de la maxim timita 
proskriptiti en la Sudwesto, “Sonny” Tabor. 
Esis premio de sisamil dolari por il, 
mortinta o vivanta. II esabis dufoye 
kondamnata esar pendigita, ed il mortigabis 

plu multa homi, on dicas, kam la nombro di 
ilua fingri e pedfingri. 

Ya esis nulo dil malulo en l’aspekto di 
Tabor. II evis duadek-e-du o duadek-e-tri 
yari, ma aspektis esar mem plu yuna. 
L’anciena kuglo-cikatro en un bronzea e 
ronda vango aspektis quale fendureto, ed 
ilua blu okuli esis inocenta e milda. 

Base rimenizita ye singla kruro esis 
Colt .45-revolvero, lenta e pezoza armo en 
la manuo di novico, ma la maxim rapida e 
maxim mortigiva de omna pafili kande 
uzata dal experto. Du municion-zoni 
transiris ilua tayo, la ledra slingi plena de 
kugli. 

II weris kremea Stetson-chapelo e mikra 
“CoffeyviIIe”-a boti. La vestaro esis 
ordinara. Nulu supozus, ke il esas 
“serchata” homo. 

Jo Kulun pezoze shancelis vers ilu, la 
brovi frunsita. 

“Pro quo tu ne drinkash, kindo?” lu 
grunis. “Tu ne drinkash kun olda Jo, ka? 
Pro quo—” 

“Me ne drinkas alkoholaji,” Sonny dicis, 
konciante ke I’okuli di Stuart e lua amiki 
severe regardas il. 

La proskriptito kompatis Jo Kulun. 
Fugero, tala quala il esas, mustas esar bona 

judikanto pri karakteri homal, ed il 
komprenis ke la domenisto, kande sobra, 
esas decanta homo, honesta e yusta. E 
Sonny anke komprenis quala sorto de 
vulturi esas la Jibeto-homi. 

“Ne drinkash, ka yesh? Nu, yunulo, esh 
bona!” totkordie aprobis Kulun, e pozis 
manuo adsur la shultro di Sonny. “Me ne 
prizash vidar yunulo qua drinkash. Me 
ipsha havash filiulo preshke tam evoza kam 
tu. Me joyash ke tu ne drinkash. Ka tu 
volash laborar por me che la Trabo-T, 
muchacho?” 

Stranje—o l’autoritatozi opinionus ke lo 
esas stranja—Sonny Tabor ya serchas 
honesta employo ye domeno. II ne esis 
proskriptito pro deziro esar proskriptito. Se 
Kulun esabus sobra, il rapide aceptus tala 
ofro. Ma il lore hezitis. La domenisto ne esis 
en bona stando engajar ulu, e Sonny ne 
deziris explotachar lu. 

“Nu, qua reshpondo, kindo?” urjis la 
domenisto. “Me nun bezonash bon 
helpanto.” 

Sonny deziris salvar Kulun de ta vulturi, 
se posible, nam il komprenis ke li 
komplotas tote spoliar lu. 

“Nu, bonege, sioro,” il nelaute dicis. “Me 
aceptos ta laboro, kondicione ke vu duktos 

me a la domeno—nun. Me ne savas, ube ol 
esas.” 

“Nu, yesh ya, yunulo, me nur—” 

Webb Stuart venis alonge la drink-tablo 
por akular sua chasajo. Sonny remarkis ke 
un de lua sporni, havanta elegante skultita 
ledri, ne esas fixigita, e skrachas la planko- 
sulo. La vizajo dil laboristestro esis pala pro 
iraco, e la regardo sendita a la proskriptito 
esis ocidiva. 

“Jo Kulun drinkas kun ni, kurtigito—ka tu 
komprenas?” lu rauke dicis. “Venez, Jo; me 
jus komendis plusa drinkajo!” 

Obliviante engajar bovgardisto por la 
Trabo-T, Kulun forshancelis kun Stuart, e 
Sonny Tabor, komprenante ke salvar la 
domenisto de ta sanguisugi—e de lu ipsa— 
esas vana, ekiris la Milit-Danso ed iris a sua 
kavaleto vartanta. 

“Ni trovez voyeto, Fardo,” il sospiris, ed 
ocilante acensis a la selo. “Me ne supozas, 
ke me itere vidos ta homo Kulun.” 

Ma il destinesis itere vidar lu, en 
diferanta e plu mala cirkonstanci. 

CHAPITRO 11. 

ESKAPAR L’AUTORITATOZI 


Sonny esis vaganto, ed il kustumale vagis 
jus avan l’autoritatozi. Irge qua voyeto il 
alongiris, l’ombro dil slingo dil pendero 
semblis transirar ol. Morto celis su dop 
omna meskit -amaso. Omna oficiro en la 
Teritorio havis ilua deskripturo, ed havis 
komando pafar—por mortigar. 

De pos ilua dek-e-quaresma yaro il esis 
fugero. La plumulto de yuna bovgardisti 
divenabus malignuli, ma l’anmo di Sonny 
restis netordita. Ed il ankore esis kapabla 
ridetar. 

II e Fardo, ilua tenue muskuloza, 
makulizita kavaleto, iris alonge neklara 
voyeto qua duktas adweste vers la seglatra 
kateno de lavao-monti stacanta, quale blu- 
bruna sentineli, ye la horizonto. La regiono 


* Prosopis. 

esis desplata, mptita, e bakis en la 
varmegeso di someromezo. 

Sonny trovis ke il gutur-ridas malgre la 
decepto. Quante stranja decepto! II multe 
bezonas employo, ma esis ofrita employo da 
homo tro ebria por komprenar to quon lu 
dicas. 

“Lu devas gardar su, tamen,” la 
proskriptito murmuris. “Me ne prizas 
l’aspekti di lua amiki.” 

Esabis seneventa semano por Sonny. II 
eskapabis oficir-bando en Yavapai-stat- 
distrikto, cirklatre irabis adeste e pose 
adsude sen audar mem aboyo de pafilo. 
Sonny joyis pro ta intervalo. Forsan kelka 
pacoza semani venos ad il. 

“Forsan venos tempo, Fardo,” il reveme 
dicis, “kande ni ne sempre fugos.” 

Ye dimezo il trovis su sur dezerta planajo 
ube la meskiti esis velkinta e larje separita. 
Esis nula shirmivo de irga sorto; ne mem 
saguar -kaktuso interruptis la monotoneso 
dil planajo. Direte avane esis la stonoza 
monto-kateno kovrita per areanatra 
okotilyi ‘ ed amasi de opuntii'* ** ’. 


* Carnegiea gigantea. 

** Fouquieria splendens. 
t Opuntia littoralis. 

Sonny distis apene un duimo di 
kilometro de ta rokajo kande il vidis du 
kavalkanti qui aparas de dop ol. Un de li 
tenis Winchester-fusilo trans la selo. 

Oficiri! L’instinti di Sonny esis preske 
supernature akuta; li esis rinstinti di 
chasajo. La yari kom proskriptito docabis 
multo ad il; il povis rikonocar autoritat- 
oficiro preske tam fore kam videble, ed il 
lernabis rapide decidar. Probable ta viri esas 
Arizona-Guardani*. 

Nula viri esis plu danjeroza. La Guardo, 
qua patrolas regiono plu granda kam Nov- 
Anglia per nur kelka homi, esas efikiva, 
mortigiva a proskriptiti. Sonny lernabis lo. 
La Guardani esas luktisti, viri qui 
kustumale kaptas lia chasajo. 

La cerebro dil proskriptito rapide 
funcionis. Per regardeto il evaluis la 
situaciono, ed instantale decidis bravar ol. 
Se il nun turnus Fardo por forkurar—nu, la 
kavaleto esas rapidega, ma la kugli di .30-30 
Winchester esas plu rapida! Pluse, restis 
chanco ke ta Guardani ne rikonocos il. Plu 
kam un oficiro qua memore savis la 
deskripturo di Sonny esabis deceptata da 


* Membri dil stat-policistaro en l’Usana Westo. 

Sonny ipsa. Do il kavalkis direte adavane, 
nek plurapideskis nek lenteskis. 

“Kalme, Fardo, e retenez tua shui,” il 
susuris. “Ni forsan mustos agar.” 

La Guardani vidabis Sonny ed haltabis en 
la voyeto. Ta qua havis la fusilo abasis ol, e 
Faltra oficiro rulante facis sigareto. La 
proskriptito plu tranquile respiris. Li vartas 
por parolar, ma tote ne savas qua il esas; se 
li savus, li ne tante sensucie sidus sur lia 
seli. 

Plu base tirante la bordo di la Stetson- 
chapelo, quale se por shirmar ilua okuli de 
la brilego dil suno, Sonny pluproximeskis a 
la danjeroza instanto. II lore esis preske 
apud li, ed il remarkis, ke un de la 
kavalkanti esas tre altstatura e magra, e 
l’altra esas kurta e dika. La du sunbrulita 
vizaji stranje similesis l’una l’altra; li havis 
la sama griza e kalma okuli, la sama harda e 
muskuloza mandibuli. 

“Haltez, yunulo!” imperis la plu alta 
homo. “Ni es Guardani.” 

Sonny afable haltis, tre rapide, nam il ne 
deziris venar plu proxime a ta du! 

“Yes, sioro,” il rapide dicis. 

Ilua pulso kuregis, ed il savis ke Fardo 
anke esas nervoza. L’inteligenta kavaleto 
povis sentar I’autoritatozi tam senerore 

kam il ipsa, ed il sentis la muskuli dil 
makulizita kavalo tremar. Un vorto, un 
tusho, sendus Fardo kuregar quale polvo- 
vortico! 

“Ka tu habitas ca vicineyo?” la kurta 
Guardano questionis. 

“Trans la monto-kateno,” la proskriptito 
kurte respondis. 

“Ka tu konocas homo nomizita Webb 
Stuart?” la plu alta oficiro questionis. 

La kordio di Sonny plu normale pulsis. 
“Ne povas respondar yes,” il dicis. “Me 
regretas.” 

II volis kavalkar adavane, ma ne volis 
semblar tro anxioza. II vidis, ke I’alta 
Guardano lektas papero. 

“Ka tu povas dicar, ube es la Jibeto- 
domeno?” lu grunis. “Ni audas ke ta Stuart 
es ibe employata.” 

“Me timas, ke me anke ne povas helpar 
pri to,” la proskriptito lente dicis, e 
decidante ke nulo plusa esos demandata, il 
urjis Fardo avancar. 

“Vartez dum instanto, yunulo!” subite 
klamis la dika oficiro, e mem parolante lua 
voco semblis esar acendita. 01 kontenis 
astonata anhelo. “Vartez, tu! Per Deo, tu 
esas—” 

“Lu es—es Tabor!” aboyetis l’alta 
Guardano. 

La magra manuo dil oficiro hastis vers la 
Colt en la revolveruyo ye lua hancho. La 
kurta Guardano havanta la Winchester 
leveskis ol! Omno nun finos! 

Bang! La tondro di .45-revolvero resonis 
trans la planajo. 

La rapida flagro di flamo saltis ek la boko 
di un de la pafili di Sonny Tabor. II ektirabis 
tante rapide, ke l’okuli ne povis trasar ol. 

Sonny ne pafis ye l’oficiri—por mortigar 
—e la kuglo nur brulis tra la fingri dil 
altstatura Guardano. To suficis, tamen, por 
domajar la apunto dil Guardano, e to donis 
a Sonny kelka precoza sekundi. La kurta 
homo havanta la fusilo esis lenta, e lua 
kavalo kabris pro la bruiso dil pafo e 
violentoze saltis. 

La kavaleto di Sonny Tabor chanjis, dum 
un respiro, de pacoza dorlotata bestio a 
sturm-vento! 

Snortante, Fardo foriris! Olua hufi kune 
saltis aden la aero—quale se la kavalo fulas 
vipero—ma tushante la tero, li spricigis 
gravio! 

“Ni—kurez!” anhelis la proskriptito, ed 
abasis su sur la selo. 

E la makulizita kavalo kuris! 01 zigzagis; 
ol kurbetis, ol valsis. Quale nigra e blanka 
kuniklo, ol kuregis trans la monto-kateno 
ed ultre ol, jirante e dansante—quale la 
vento! 

Sonny sempre suspektis, ke Fardo tote 
juas kurencar kontre morto. Plu kam 
obediemeso o timo igas kavalo tale kurar. 

La du Guardani, rekuperante su de lia 
astoneso, varme pafis. Sonny ne bezonis 
multe timar la pafado de la revolveri, ma la 
fortega Winchester-fusilo minacis. II audis 
kugli cirkume zumar quale ruptanta kordeti 
di violino, vidis sablo-sprici omnube. 

L’autoritatozi persequis, ma Sonny ne 
multe anxiis pro to. Per Fardo il havas 
rapidega kavalo saja pri la dezerto, kavalo 
qua povas montrar la taloni ad omno sur 
gambi. 

Sonny sendis la kavalo flugante aden 
ravineto, adsupre ye la fora rivo, ed aden 
yuko-kopso. La kugli lore cesis venar; 
l’oficiri apene povis persequar il. 

“Bonega laboro, amiko!” la proskriptito 
murmuris. “Ni vertijigas li.” 

Kelki savis la dezerto tam bone kam 
Sonny, nam ol esis ilua hemo dum multa 
danjeroza yari. Ed il anke savis omna habila 
stroko pri kavalkado, omna savaji dil 

Apache-indijeni. Pos evitir dum un horo, il 
esis ultre persequo. 

Unesmafoye il havis oportunajo pensar. 
To esis danjeroza eskapo, ed il tro bone 
konocis la karaktero di ta Guardani por 
supozar, ke li abandonos la chaso. Multa 
danjero restas. 

L’unika posiblajo di Sonny esis deceptar 
la persistanta persequanti, se posible. Li 
komprenende expektos ke il iros tam fore 
kam posible de la loko ube il esis preske 
kaptita. II decidis facar lo kontrea, retroirar 
a ta loko. Per larja arko il itere iros adeste. 

Stuart! To esas la nomo di ta homo en la 
Milit-Danso, ka ne? la fugero pensis. Ed 
esas lu quan li serchas! 

L’adesta arko duris dum du hori, 
cirkume, nam il lente kavalkis e kovris sua 
traci tam bone kam posible. Facante lo, il 
esis tam ruzema kam indijeno. II esis 
sempre alerta, ma vidis nula signo di la 
Guardani. 

La posdimezo pasis, e pro ke la dio esis 
lore maxim varmega, il lejere kavalkis, lasis 
Fardo havar multa tempo por repozar pos ta 
ardua kuro. 

II jus enirabis ravineto ube la kreozot- 
arbusti* kreskis alte e dense, kande il vidis 
ulo qua igis il rigideskar sur sua selo. 
Nauzeigita, il haltigis Fardo. Dum ilua tota 
vivo, la proskriptito ne experiencabis tala 
shoko di hororo, iraco, e kompato. 


* Larrea tridentata. 

CHAPITRO III. 
OCIDO! 


Sternita en dezerta loko, vizajo vers la cielo, 
esis la kadavro di Jo Kulun. Leda vunduro 
beis en lua dextra temporo, tenita en lua 
rigideskanta dextra manuo esis lua Colt- 
revolvero. Semblis esar suocido. 

Sonny Tabor, tamen, konjektis ke ol ne 
esas suocido. II sorgeme cirkumregardis, e 
pos certigir ke nulu asistas, lu decensis por 
inquestar. 

La domenisto esis mortinta, il judikis, plu 
kam un horo ante lore. Formiki ja deskovris 
la kadavro, e mushi zumis e reptis sur la 
vizajo di Kulun. L’okuli esis apertita e 
regardegis, la mandibulo beis e sablo esis en 
la boko, quale se la mortantulo luktabis. 

II exploris la pafilo di Kulun—.44-kaIibro. 
01 esabis recente pafita, uzita kartocho esis 
sub la perkutilo, e la boko odoris de 
pulvero. Ma to esis dupigo. L’ocidinti 

pafabis ol—probable aden la aero—e pose 
pozabis ol en la manuo dil mortintulo. 

Nur habila okulo trovus irga traco, nam 
omna traci esabis sorgeme forbalayita. Ma 
Sonny trovis multo interesanta. Tri 
kavalkanti partoprenis ca ocido. Ed il bone 
kojektis, qui esas ta tri homi. 

II traserchis la kadavro e trovis la burso 
di Kulun. 01 esis vakua ecepte kelka 
recevatesti. L’ocidinti volis krear 
l’impresuro, ke l’ebria domenisto spensabis 
omna sua pekunio e pose remorsoze 
suocidis. 

Esis plusa deskovrajo—grava deskovrajo. 
Dek-e-du metri de la kadavro, mi-kovrita 
per sablo, esis arjentea kozo, sporno perdita 
da ulu. La proskriptito quik rikonocis ol, 
nam la ledro esis elegante skultita. 01 esis 
olta di Webb Stuart, e Sonny enposhigis ol 
kom pruvo. 

“Es mala, Eardo, ke ni vice la Guardani 
trovis ico,” murmuris la fugero, e ponderis 
to quo esas facenda. 

Se il livus Kulun sternita, la kadavro 
forsan nultempe trovesos, o ne til ke l’uceli 
e reptanti dil dezerto igabos identifiko 
neposibla. To esus terorinda por la familio, 
e Sonny rimemoris, ke Kulun parolis pri 

filiulo. L’ocidinti, anke, takaze nultempe 
esos punisita. 

“Ni mustas riskar, Fardo,” il decidis. 

Kun ula desfacileso, nam Kulun esis 
pezoza homo, la proskriptito hisis Kulun 
adsur la dorso di Fardo. II tote ne savis ube 
esas la Trabo-T-domeno di Kulun, ma 
konjektis ke Jo iris vers sua hemo kande la 
mortigonti rajuntis lu. 

Sonny regardis la cirkondajo, lore iris 
direte adsude, duktante la charjita kavalo. 
Fore, rango de arbori markizis aquo-tluo. 
To semblis esar sat probabla direciono. 

La suno kushis su kande Sonny Tabor 
vidis la dispersita edifici di domeno. La 
dezerto esis min varma, la westo karmezine 
brilis, e l’akute skultita blua monti aspektis 
quale petrigita fumo. 

Sonny ne savis, ka la avana domeno esas 
to di Kulun. Segun ilua savo, ol forsan esas 
la Jibeto-domeno. Se yes, il esos varmege 
aceptata! Tamen, il supozis ke ol esas la 
Trabo-T; la kelka bovi vidita portas la 
Trabo-T brul-marko. 

Tri bovgardisti laboris en un de la bov- 
inkluzeyi proxim la domo, ed il vidis ke li 
haltas e regardegas. Un de li klamis, e 
quaresma homo—yunulo evanta ne plu kam 
dek-e-sis yari—kuris ek un de la hangari. 

“Lu certe habitis hike,” pensis Sonny, e 
quankam il savis nulu de ta homi, il sentis 
simpatio-doloro por li. 

“Se to es mea patro,” kriis la yuna 
bovgardisto, qua kuris avan l’altri, “me 
deziras ke tu ne adportis lu en tala stando.” 
Lu esis magra yunulo havanta fatigita okuli. 
“Me ne volas ke matro vidus-” 

Sonny komprenis. La yunulo supozas, ke 
la patro esas nur ebria. To explikis l’iracoza 
tono en lua voco, la redesko dil magra 
vangi. 

“Ne esas tale quale tu pensas, amiko,” 
Sonny dicis dum ke la juniora Kulun 
proximeskis. “Me timas, ke es mala. Tua 
patro-” 

Unesmafoye la yunulo regardis sua patro. 
Sonny venis en bona tempo por subtenar 
yuna Kulun per sua brakio. L’orfanigita 
kindo blankeskis, la genui ne suportis lu, lu 
semblis kruleskar. 

“Tondro!” klamis un de la bovgardisti dil 
Trabo-T, tre kurta e larja homo havanta 
reda vizajo. “Jo esis mortigita, per Deo! Qua 
facis lo? Es—es hororinda!” 

Altra laboristo, kalva viro evanta kinadek 
yari, tre kurva-gamba e tre magra, helpis 
Sonny portar la kompatinda formo dil 
mortigita domenisto. 

“Ni devas portar lu aden ta hangaro,” lu 
susuris. “Siorino Kulun—nu, ni devas 
sorgeme informar el. Kurajez, Jimmy!” 

Li portis la kadavro aden la hangaro, e 
pos pozir ol adsur palio-amaso, la haltigita 
torento de questioni ekvarsesis. Nur Jimmy 
Kulun nule questionis: lu esis aplastata da 
chagreno. 

Sonny dicis to quo eventabis en la Milit- 
Danso-drinkeyo ye la kruco-voyo e to quo 
pose eventis, komprenende sen naracar pri 
la renkontro kun la Guardani. La homi 
ecitate askoltis ed iraceskis. 

“La Jibeto-bandacho, certe!” klamis l’olda 
bovgardisto, qua nomesis “Kalvo” Bray. 
“Nu, ta basranga mofeti!” 

“Yen la sporno qua pruvas omno,” dicis la 
proskriptito, e transdonis la pruvo por ke li 
explorez ol. 

L’altra du bovgardisti esis “Kurto” e 
“Bekaseto”. Sonny prizis la honesta vizajo 
di Kurto, ma ne multe prizis l’altru. 
Bekaseto esis yuna viro evanta cirkume 
duadek-e-kin yari, akneoza, havanta febla 
mentono ed aquoza okuleti. 

“Patro vendis ula bovi recente,” nelaute 
explikis yuna Kulun pos kelke rekuperir del 
shoko. “Lu devas havir preske triamil 
dolari. Esas ya l’ago di Stuart!” lu bitre kriis. 

“Nula dubito pri to,” grunis Kurto. “Nu— 
unesme—qua informos siorino Kulun?” 

To esos trista tasko, e quankam Sonny ne 
evitus ol, il opinionis ke esas plu bona, ke la 
spozino di Jo Kulun ne informesez da 
nekonocato. Kalvo Bray tandem konsentis 
responsar pri to. 

Dum ke l’olda bovgardisto esis en la 
domo, Sonny parolis kun l’altri. Jimmy 
Kulun, kelke rekuperita, dankis la 
proskriptito. Sonny prizis la filiulo dil 
domenisto e kompatis lu. Ma kande Jimmy 
questionis, kad il restos che la domeno, il 
hezitis. 

“Ni—ni bezonos tu, se tu aceptos laboro 
hike che la Trabo,’ yuna Kulun pregis. “Me 
bezonos ulu por helpar sorgar mea matro. 
Me—me apene savas quon facar. Me ne 
mem savas tua nomo, ma ulmaniere-” 

“Me—nomizez me Tab,” la proskriptito 
dicis. 

II vidis ke Bekaseto sorgeme regardas il. 
Esis stranja expresuro sur l’akuta vizajo dil 
ratatra bovgardisto, expresuro ne prizinda. 

Ante ke Sonny decidis pri lo, Kalvo Bray 
venis ek la domo. Lu gestis ke li enportez la 
kadavro. Do dolce levante la mortintulo, li 
portis lu trans la gazono aden la neta 
salono. 

Kelkatempe yuna Kulun esis en altra 
chambro por konsolacar sua matro. Kalvo 
Bray, Kurto, e la proskriptito aranjis la 
kadavro sur la kanapeo tam bone kam 
posible, pose stacis tenante lia chapeli per 
lia manui. 

Bekaseto ne restis; lu iris. Konsiderante la 
cirkonstanco, Sonny pensis ke lo esas kelke 
stranja. 

Kande la proskriptito tandem vidis la 
matro di Jimmy, il decidis ke il ya restos, 
adminime kurtatempe. Ca domeno esos 
danjeroza por il; il ne savis quante proxima 
esas ta Guardani, ma il aceptis la responso, 
irge quo eventos. Longatempe ante lore il 
perdabis sua propra matro, ed il facos omno 
posibla por helpar ca kompatinda, shokata 
homino—omno posibla. 

“Me kavalkos a Piedras por la sherifo ,” 
solene dicis Jimmy. “Matro, Tab e la kerli 
restos hike kun tu e helpos tu. Tu ya 
aceptos ta laboro, ka ne, amiko?” lu 
questionis Sonny. 

“Kelkatempe,” la proskriptito quietigante 
respondis. 


* Oficiro di stat-distrikto Usana qua havas l’autoritato 
arestar, efikigar judicio, edc. 

II ja donabis la sporno a Kulun—pruvo 
qua devas pendigar Webb Stuart, se yusteso 
facesus. 

Sonny joyis ke il ne esas demandata irar 
al sherifo. To esabus ... desfacila. 

Siorino Kulun, matrala homino havanta 
tro frue blankigita hararo, kurajoze subisis 
sua trauro. E1 gratitudoze presis la manuo 
dil proskriptito. Sonny mem plue rezolvis 
helpar el—til la fino. 

“Danko, sioro Tab,” el dicis, ed esforcis 
ridetar. “Tu es tre bona a ni.” 

Sonny Tabor esis kurioza: quon el dicus 
se el savus qua esas ca protektanto. 

CHAPITRO IV. 
CHE LA SHERIFO. 


Piedras, la chefurbo dil stat-distrikto, esis 
disspersita urbeto havanta duamil habitanti, 
cirkume, situita en l’alta planajo e 
cirkondata da splendida monti kovrita per 
juniperi e flava pini. Quankam ol distis 
apene duadek kilometri de la dezerto, ol 
esis sempre koldeta, e la aero esis pezoza 
per la spicoza parfumo dil foresto. 

Ye un extremajo dil chefa strado esis la 
kontoro dil sherifo e la karcero—mikra ma 
masiva edifico ek solida petro. E hike, ye 
kelka minuti pos sep kloki posdimeze, 
sherifo Will Maz esis hosto di du gasti 
profesional—“Magro” Arden e “Tub” Kon 
del Kavalkanta Guardo di Arizona. Maz, 
flegmoza, pezoze formacita viro evanta plu 
kam kinadek yari, esis tre ecitata e 

perturbata. Lua reda vizajo brilis pro 
sudoro. 

“Nu, se Tabor esas en mea distrikto, me 
ne audis pri lu!” lu klamis, e pazis retroe ed 
adavane avan la meskina pupitro. “E me 
regretas audar ol. Ka tu es certa—” 

“Restas nula dubito ke esis lu,” grunis 
Tub Kon, qua penseme fricionis sua ronda, 
kerubatra vango e frunsis la brovi ye 
premio-afisho klovetagita an la parieto dil 
kontoro. 

01 esis fotografuro di Sonny Tabor e 
“Serchata—Sisamil Dolari kom Premio” esis 
skribita sur ol en enorma nigra literi. 

“Ni persequis lu por kilometri,” 
repugnate snortis Magro Arden. “Pafis du 
dekedui de kugli ye lu, ma, ho ve-” 

“Lu eskapis,” tristoze explikis Tub Kon. 
“Ta yunulo es ruzema, kredez me! E lua 
kavaleto-” 

“Es vana, me timas,” Magro Arden levis 
sua shultri. “La regiono es tre granda, e la 
yunulo es tro inteligenta pri kovrar la traci. 
Ni mustas vartar fortuno. Ni forsan esos sat 
fortunoza recevar sugestajo ube trovar lu. 
Stranje, ni tote ne expektis renkontrar 
Tabor hike. Ni venis a tua distrikto por 
altru, sherifo.” 


33 



“Homo nomizita Webb Stuart,” pluse 
dicis Guardano Kon. “Ka tu konocas lu?” 

Sherifo Max palpebragis, lore afirmis per 
kapsigno. “Me ya konocas lu,” lu kurte 
dicis. “Lu es laboristestro ye la Jibeto- 
domeno, en la valo. Malulo, quale on dicas, 
quankam me nultempe sucesis akuzar lu.” 

“Nu, ni sucesis,” dicis la plu magra oficiro 
teritorial, e jetis sua sigareto aden la sput- 
vazo. “Lu esas serchata pro ocido ye Brisbi. 
Qua es la proprietanto di ca Jibeto-domeno? 
Stuart certe acensos jibeto por sua fino, yes 
ya, e ne nur pro la nomo di domeno!” 

“La frati Ballister posedas ol—Abe e Jak,” 
la sherifo dicis. “01 havas mala reputo. Uli 
dicas, ke ol esas nesto di bov-furtisti. 
Komprenende, me havas nula pruvi pri to,” 
lu hastoze ed exkuzante dicis. “Se me havus 
pruvi, me longatempe ante nun purigabus 
ol.” 

“Ho, ni kredas lo, sherifo,” dicis Tub Kon 
kelkete ironioze. 

La Guardani savis quale ociema esas ula 
sherifi, e Maz semblis esar plu blinda kam 
l’ordinara sherifo, quankam sat honesta. 

“Tu devas duktar ni a ta Ballister- 
domeno, se tu havas libera tempo, sherifo,” 
dicis Arden, “e ni povas kaptar li canokte.” 

“To esos bona,” dicis Maz. Lu staceskis e 
metis sua nigra Stetson-chapelo. “Me 
acendos la lampo e lasos ol brilar. Me nur 

-Ma vartez, qua venas?” lu kriis, dum ke 

hufi batis la strado avan la karcero ed haltis. 
“Ulu venas pro afero, me opinionas.” 

Taloni di boti kliktis trans la planka 
trotuaro, e la pordo hastoze apertesis. 
Enpazis frajila yunulo quan sherifo Max 
rikonocis kom la filiulo di Jo Kulun. La 
kindo esis pala, e lua shultri subflexis. 

“Saluto, Kulun! Quale me povas servar 
tu?” benigne questionis Maz. “Kad irgo 
importas?” 

“Yes, sioro,” Jimmy Kulun anhelis. Lua 
okuli esis trista e tragediala. 

“Tu darfas parolar malgre ta homi, 
Kulun,” la sherifo dicis. “Li es Guardani.” 

“Ka ni povas helpar, yunulo?” Magro 
Arden kurajigante dicis, komprenante ke 
nula afero ordinara venigas Kulun tanokte. 

Ma nulu de la tri oficiri expektis to quon 
Kulun dicis. 

“Mea patro esis ocidita,” lu abrupte dicis. 
“Lu esis spoliata—mortigita—caposdimeze.” 

Maz falis adsur sua sidilo e la du 
Guardani rigideskis. La sherifo bone 
konocis la posedanto dil Trabo-T, e la 
novajo aturdis lu dum instanto. 


35 



“Dicez omno,” lu tandem anhelis. “Ka tu 
irgamaniere savas qua-” 

“Yes!” kriis Jimmy Kulun, l’obskura okuli 
flagranta pro kreskanta furio. “Esis Webb 
Stuart e lua amiki. Ca sporno esis trovita 
proxim la kadavro, e patro videsis drinkir 
kun ta bando en la Milit-Danso-drinkeyo 
plu frue.” 

Dum ke Maz exploris la sporno, Kulun 
duris naracar to quon lu savis pri l’ocido di 
sua patro. La du Guardani saltabis ek lia 
sidili e regardabis l’una l’altra kande la 
nomo Stuart esis mencionita. Li lore 
liberigis lia revolveri en la revolveruyi e 
preparis su por rapide voyajar. 

“Qua trovis la kadavro di tua patro?” Maz 
questionis la yunulo del Trabo-T. “Homo 
nomizita Tab, ka ne?” Lu levis sua shultri 
kande Jimmy repetis la nomo. “Probable 
nur vaganto. Me ya questionos lu. Nu, 
kerli,” lu dicis turnante su a la Guardani, “ni 
devas hastar a la Jibeto-domeno. Ka vi es 
pronta?” 

Ma Jimmy Kulun stacis e regardegis 
quaze trancante la afisho super la pupitro. 
Per la lumo dil recente acendita lampo lu 
povis tre klare vidar la fotografuro e lektar 
omna vorto sub ol. La du Guardani kurioze 
regardis Kulun. 

“Quo esas, yunulo? Ka tu vidis ta homo?” 
Magro Arden rapide questionis. 

Kulun humidigis sua labii e glutis. Lu 
rikonocis la imajo. 01 esis di Tab. Lua okuli 
plularjeskis e lua voco raukeskis. 

“To esas Tabor, la maxim serchata 
mortigisto en la Sudwesto,” Arden aboyis. 
“Ka tu vidis lu?” 

La yunulo del domeno esis partigita da 
luktanta emoci, la kredo a la sincereso di 
“Tab” e la respekto por autoritato. Lu esabis 
edukita kredar lo maxim mala pri pafisti 
mortiganta. Lu audabis pri Tabor. Preske 
omnu en Arizona audabis ta nomo, e 
pavoris pro ol. 

Kad esas posibla ke Sonny Tabor 
mortigabis la patro e mentias? Ta pensajo 
flagris tra lua mento quale fulmino. 

L’oficiri vartis lua respondo. Lu 
koncieskis pri la kreskanta suspekto en lia 
okuli. Lu mustas decidar. 

Lu mentiis, quale jentilulo. Malgre la 
reputo di “Tab”, lu fidas a lu! 

“No, me nultempe vidis ta homo,” lu 
dicis. 

Extere, la steli cintilifis en la blue velvura 
cielo. La lamp-lumo del drinkeyi e butiki 
facis flava flaki sur la sinuifanta strado di 
Piedras. Li transiris la trotuaro a lia kavali. 

La reda kavalo di Kulun esis spumizita, ma 
ankore sat forta. Kulun preparis acensar 
kande la sherifo tushis lua shultro. 

“Ca homo, Tab, pri qua tu parolis,” lu 
grunis. “Quale lu esas? Tabor esis vidita en 
la regiono, e jus venis aden mea mento ke 
ca Tab povus—” 

Kulun ne kustumis mentiar, e mustis 
rapide pensar. 

“Tab esas alta bovgardisto evanta 
cirkume quaradek yari,” lu abrupte 
respondis. 

“Nu, sato pri lu,” snortis Maz, e lu e la 
Guardani acensis lia kavali. “Ni irez.” 

Li kune galopetis ek Piedras. Kulun 
kavalkis apud la sherifo, la du Guardani 
kavalkis genuo an genuo dop li. La Trabo- 
T-bovgardisto ja decidis to quon lu facos. 
Malgre omna rumori, lu ne kredis ke Sonny 
Tabor kulpas pri irgo ma to quo lu esas— 
chasata viro. Lu esez avertita. 

Sonny, lu komprenis, expektos ke 
l’autoritatozi kavalkos direte al Jibeto- 
domeno. Ton l’autoritatozi ya facas. Ma 
Jimmy Kulun komprenis, ke la proskriptito 
esez avertita. Lu esez informita pri la 
Guardani. 

Esas kruco-voyo kelka kilometri sude de 
Piedras. Ibe du voyeti krucumas su por 

vagar trans la valo adube e la Trabo-T e la 
Jibeto situesas. Un de olti duktas proxime a 
la domeno dil Ballister-fratuli, e l’altra 
pasas ne plu fore kam tri kilometri de la 
Kulun-domeno. Kande li atingis ta kruco- 
voyo, Jimmy Kulun haltis. 

“Me kavalkos a la Trabo-T, sherifo, por 
esar kun mea matro,” lu rapide explikis. 

“Esez bona, yunulo,” l’oficiro di Piedras 
hastoze konsentis. “Forsan esos pafado, 
omnakaze, adube ni iras, e ne esus bona ke 
tu kunirez.” 

“Adio, yunulo!” Guardano Arden klamis. 
“Ni probable vizitos tua domeno plu tarde.” 

La Trabo-T-domeno plue distis kam la 
Jibeto-domeno, e yuna Kulun savis, ke se lu 
avertos Sonny Tabor, lu mustas hastar. 
Spornagante la kavalo tam balde kam 
l’oficiri desaparabis, lu igis la fatigita kavalo 
kurar maxim rapide trans la dezerto. 

L’autoritatozi ne kaptez Sonny se lu 
povas agar! 

CHAPITRO V. 
BEKASETO. 


La ratatra bovgardisto del Trabo-T nomizita 
“Bekaseto”—e nulu savis lua altra nomo— 
departabis la Kulen-domeno tam balde kam 
lu audacis forreptar. Lu esis longatempa e 
sekreta kamarado di la Ballister-bandacho 
ye la Jibeto-domeno, e lu havis grava novaji 
por la homi qui ibe lojas. Bekaseto esis 
maligne ruzema. Lu iris nedirete tra la 
regiono ed atingis la Jibeto-domeno ye un 
horo pos noktesko. 

La domeno-domo—ligna edihco blanke 
farbizita, situita profunde en paloverdo - 
bosko, impresis on kom ulmaniere infama e 
desestiminda. Ula fenestri esis frakasita e 
reparacita per juta saki, la kameno esis 
ruinajo, la portiko esis subflexanta danjero. 
Vakua alkoholaj-boteli ed altra eskombri 


* Parkinsonia florida. 

pelmele kovris la gazono. L’inkluzeyi ed 
hangari, tamen, standis plu bone. 

Alta luno kavalkis la cielo, jetis stranja 
ombri ed igis l’arjentea paloverd-arbori 
fantomatra. Nokt-ucelo traurale pipiis 
kande Bekaseto haltigis sua kavalo exter la 
domo. 

Lu frapetis per partikulara maniero ed 
esis quik aceptata. Lu marchis aden sordida 
e desordinita chambro qua esis e dineyo e 
dormeyo por la Jibeto-bandacho. 01 bitrege 
odorachis de chipa alkoholaji. 

Red Hunt esis sternita sur un de la liti, 
laute ronkis. Lu evidente dormis pro 
l’efekto di tro multa alkoholaji, ma nun lu 
vekis. Bill Prim lavis kamizo en rustoza 
baseno sur la furnelo, dum ke Webb Stuart 
diligente swabragis la tubi de un de sua 
Colt-revolveri. Kun ta tri homi esis 
quaresma employata da la bando— 
strabanta, trist-humora pafisto nomizita 
McMurk. 

Li omna regardegis Bekaseto, lore Stuart 
ridetachis. 

“Saluto, Bekaseto,” lu dicis. “Me parius ke 
me savas pro quo tu venas. Ulo eventis pri 
tua patrono ye la Trabo-T.” 

La vizelo del Trabo-T senridete afirmis 
per kapsigno. “Tu es just, ulo eventis,” lu 

nelaute dicis. “E tu eroris, kelkete, Stuart. 
Un de tua sporni esis trovita proxim la 
kadavro. Jimmy iris a Piedras por querar la 
sherifo.” 

La laboristestro dil Jibeto-domeno 
regardis sua boti e nelaute blasfemis. “Me 
esis kurioza, ube me faligis olta,” lu grunis. 
“Nu, plu multa pruvi kam ico bezonesas por 
kondamnar, e me inventos alibio-” 

“Ma tu ne povas, Webb,” Bekaseto 
negaye gutur-ridis. “Olda Jo esis trovita da 
yunulo qua vidis tu e l’altri kun Kulun che 
Milit-Danso.” 

“Ta kindo?” Stuart volfatre grunachis. 

“Nu, me esez-Vartez, e me informos Abe 

e Jak.” 

Lu iris aden l’apuda chambro e riaparis 
kun la proprietanti dil Jibeto-domeno, la du 
Ballister-fratuli. Abe, la seniora, esis long- 
gamba homo evanta plu kam quaradek yari. 
Lu esis desnete vestizita, e lua bufata, 
debochita vizajo esis kovrita per herisita 
barbo. Jak similesis lu, ecepte ke lu esis plu 
yuna, e grasoza, e se posible, lua okuli esis 
mem plu maligna e kruela. 

Bekaseto e la sis homi dil Jibeto-domeno 
kunvenis cirkum la sordida tablo por 
konferar. La febla lumo dil fumanta stana 

lampo lumizis lia leda vizaji, jetis tordita 
ombri adsur la tordita muri. 

Pro le Ballister, Bekaseto repetis to quon 
lu dicabis a Stuart. La Trabo-T-trahizanto 
anke dicis ulo altra qua astonis omna kin 
homi. 

“Me savas qua esas ta kindo,” lu dicis kun 
rideto plena de karita dento-stumpi. “Me 
rikonocis lu per la fotografuri sur la 
premio-afishi. Lu es Sonny Tabor!” 

Red Hunt e Bill Prim astonate regardis 
l’una l’altra. Webb Stuart saltante staceskis, 
lua boko beis. 

“Ka ta yunulo havanta infantala vizajo en 
la Milit-Danso?” lu klamis. “Nu, neposible!” 

“Me es ya certa,” Bekaseto dicis. 

“E lu nun esas che la Trabo-T?” grunis 
McMurk. “Se me juste rimemoras, esas 
granda premio por kaptar lu, mortinta o 
vivanta. Ni povus-” 

“Sherifo Max arivos hike irginstante,” 
Bekaseto rimemorigis da li. “Ni mustas 
rapide inventar ulo. Lu arestos tu, Stuart, 
pro ocido. E pri me—nu, me devas quik 
retroirar al Trabo-T ante ke li suspektos. Se 
vi inventos ula moyeno ganar per la kranio- 
pelo di Tabor, me partoprenos.” 

Lua misiono facita, Bekaseto adiis la 
Jibeto-bandacho. Li audis ke lu acendas sua 
kavalo e forgalopas. 

“Nu, sato!” grunis Jak Ballister. “Quon ni 
facez? Semblas ke tu tranis la Jibeto aden 
trublo kun l’autoritatozi, Webb. Me esperis 
ke ca domeno restez semblante inocenta. Ni 
ganis multa pekunio til nun.” 

Webb Stuart acendis sigareto. “Li ne 
povas pruvar multe kontre me, e nulo 
kontre vi,” lu dicis. “Kande la sherifo venos, 
me iros a Piedras kun lu, e pose vi-” 

Abe Ballister profunde pensis, mordetis 
sua sordidega fingro-ungli e frunsis sua ne- 
alta fronto. Lore lu frapis la tablo per 
harizita pugno. 

“Me havas ol!” lu klamis. “Maz es ociema. 
Ni negocios kun lu.” 

“Quon tu volas, chefo?” questionis Prim. 

“L’autoritatozi volas kaptar Tabor, volis 
lu dum multa yari,” explikis la seniora 
Ballister. “Ni revelos omno kande la sherifo 
venos. Ni dicos, ke ni kambios Tabor por 
Stuart. Se lu oblivios la pruvi kontre Stuart, 
ni dicos ube esas ta Tabor-yunulo. Lu 
probable avide konkordos.” 

“To es ya bon ideo, e ni anke ganos ula 
parto di ta premio,” lua fratulo aprobis. “To 
efikos—” 

Lu haltis. Selo-ledro stridis extere, e li 
audis la pedpazi di boti trans la portiko. La 
bandacho surprizite regardis l’una l’altra. 
To sonis quale plu kam un homo, e li ne 
expektabis ke Maz, qua kustumale sole 
laboras, venigez altri. 

E ta surprizo esis desagreabla. Guardani! 
Homi quin li ne expektabis e ne volis 
aceptar. Ma esis tro tarda. Abe e Jak 
Ballister apertis la pordo, pretextis 
kordialeso ne vere sentita. 

“Nu, nu, sherifo,” Abe pipiis per fingita 
astoneso. “Pro quo tu venas? Es granda—” 

“Bona nokto,” kolde dicis l’oficiro di 
Piedras, lua regardo transiris la du false 
ridetanta Ballister-fratuli e severe atingis 
Webb Stuart. “Ni venas pro mal afero, Abe. 
Ca homi esas Arizona-Guardani.” 

“Ka advere?” Abe dicis. Lu e lua homi ja 
konjektis lo. La fakto ke li esas nekonocata 
en la stat-distrikto ed esas kun sherifo Maz 
esis bona pruvo, malgre ke li portas nula 
insigni. 

“Tu es arestita, Stuart!” la sherifo aboyis, 
e rapide pazis al mokridetanta e senrezista 
laboristestro. Lu extensis manoto. 

“Tu ne bezonas tala kozo,” Stuart dicis, 
levante sua shultri. “Me venos kalme, pro 

ke nulo opresas mea koncienco. Quo es 
l’akuzo?” 

“L’ocido di Jo Kulun!” Maz kurte dicis. 

Stuart feble ridetis, nam ton lu 
expektabis. Lua grimaso mortis, tamen, 
kande Guardano Magro Arden parolis. 

“Ed anke pro la Brisbi-ocido, Stuart!” 
L’oficiro teritorial glaciatre ridetis. 

“Yes, Stuart,” dicis Guardano Kon. “Bela 
slingo di pendero vartas tu ibe. Se tu 
pardonos me, me alejos tu de ta fumo-tubi. 
Tu ne bezonos li.” 

Yen nova trublo! La sardonika vizajo di 
Stuart perdis sua insolenteso. Lu rajuntesas; 
lu ne povas vinkar pri ta Brisbi-afero, nam 
vidanti asistabis. Kelke aturdita, lu lasis su 
esar desarmizita ed esis quik manotizita. 

“Nu, vartez dum minuto, oficir-hundi,” 
interruptis Abe Ballister. “Me havas ulo 
dicar—ofro, o negocio, tale dicar.” 

La du Guardani severe regardis lu, ed esis 
nulo bona en ta regardo. 

“Mea laboristestro esas tre valoroza a ca 
domeno,” Abe komencis. 

“Se me esus tu, homo, me ne konfesus 
lo,” Guardano Arden komentis. 

“E se tu indulgos lu,” karezachis Ballister, 
“me informos vi pri advera kapto, kapto qua 
igos vi la maxim famoza oficiri en Arizona. 

Me dicos a vi ube vi povas kaptar Sonny 
Tabor! Me savas ube lu esas, nun!” 

La du Guardani rigideskis pro ta informo, 
e la sherifo anhelis. La novajo semblis tro 
bona esar vera. 

Komprenante l’impresuro facita, Abe 
Ballister triumfante duris parolar: 

“Lu esas nun che la Trabo-T, e se ocido 
esis ibe facita, esis lu qua facis ol—vi savas 
lua reputo. Me dicas lo, pro ke me savas ke 
tu indulgos mea laboristestro por 
kompensar ta informajo, e me ” 

“Ni balde saveskos, se tua rakonto esas 
vera, Ballister,” abrupte dicis Magro Arden. 
“Ni nun iros adibe, e ni duktos Stuart kun 
ni. Ma komprenez ico, homo, e komprenez 
quik—la Guardani negocias kun nulu!” 

“Ni ne darfas kambiar un kriministo por 
altru, mem un dil sorto de Tabor,” pluse 
dicis Tub Kon. “Venez, Stuart.” 

Preske ante ke la Jibeto-maluli 
komprenis, la tri oficiri ekduktabis lia 
kaptito e pozis lu adsur la dorso di kavalo. 
La Guardano ne ludis! Stuart kavalkante 
inter li, e sherifo Maz sequante, li 
forgalopetis vers la Kulun-domeno. 

“Tondro!” grondis Jak Ballister, trovante 
sua voco. “Stuart savas tro multo pri ni e 

nia aferi. Ni ne lasez l’oficir-hundi havar lu! 
Quon ni facez, Abe?” 

L’altra Ballister-fratulo ekvarsis wiskio 
por su ante respondar. Lua bufata vizajo 
esis purpura pro furio, e lua porkatra okuli 
cintilifis pro rezolvo. 

“Ni certigos ke Webb Stuart ne esos 
enkarcerigita!” lu rauke dicis. “Nun 
askoltez,” lu dicis min laute, e sideskis an la 
tablo, “tale ni facos lo.” 

Lu sorgeme skisis sua projeto—projeto 
qua, se sucesoza, eskrokos la slingo dil 
pendero de Webb Stuart ed acendos 
l’incendio di fumanta ocido. 

CHAPITRO VI. 
ALTRA KAPTO. 


Kande siorino Kulun, exhaustita da 
chagreno, tandem dormeskis, Sonny e la du 
bovgardisti dil Trabo-T ekiris a la portiko 
por sideskar en lunlumo. Li nelaute 
konversis, e la ligili di amikeso ja nodigesis 
inter Tab e Kurto e Kalvo Bray. 

Bekaseto ne esabis prezenta tra la 
vespero, e lua absenteso ekvokis kaustika 
komenturi de Kalvo e Kurto. Pro to audita, 
Sonny supozis ke Bekaseto ne esas tro 
populara, segun li. Nek segun Sonny ipsa, 
quankam la proskriptito ne povis exakte 
explikar pro quo. 

“Tab, ka tu ne lasos ni sorgar tua kavalo 
kun tu?” olda Kalvo kurioze questionis. 
“Tua kavaleto stacas ibe apud la hangaro 
tro longe. Tante multa eventis, ke me ne 
pripensis la bestio ante nun.” 

Sonny ya pripensabis Fardo! Ma il livabis 
la makulizita kavaleto repozar ibe, selizita e 
pronta por ula skopo. 

Lu expektis ke la sherifo di Piedras 
aparez ye la Trabo-T canokte, e ye l’unesma 
indiko di lua veno, Sonny projetis 
neremarkite forglitar e “vizar la fora 
voyeti.” 

II promisabis restar che la Trabo-T, 
promisabis a Jimmy ke il restos kun la 
matro til la riveno dil filiulo, ma la 
proskriptito ne intencis restar un plusa 
instanto. Forjetar ilua vivo esus vana. II 
komprenis, ke esas fola restir tante longe. 

“Me sorgos Fardo kelke plu tarde, amiki,” 
il lente dicis. 

Pro ula kauzo, la proskriptito sentis 
venanta dizastro. II sentis ke ulo eventos. 
Esis tre tranquila, e la vasta ruro di dezerto 
e monti, extensante su omnalatere, semblis 
pacoze dormar sub la steli. Ma la nervi di 
Sonny similesis tensita metal-fili. Super la 
Trabo-T flugetis la nigra ali di morto. 

“Askoltez, kerli, me opinionas, ke 
Fautoritatozi nun venas!” Kurto kriis pos 
sidir kelka minuti sur la portiko. “No, es 
stranja. Sonas quale nur un kavalo. Jimmy 
ne retrovenus sen la sherifo.” 

“Me iros por renkontrar lu,” Sonny 
rapide dicis, ed il saltis de la portiko ed 
hastis vers la rot-sulkizita furgon-voyo qua 
duktas cirkum la plu granda dil du 
inkluzeyi. Kaze ke krizo eventus, Fardo ne 
esos tro fora. 

II vidis, tamen, ke ta qua venas esas 
Jimmy Cullen, e lu venas sole. Omnakaze, 
to esis alejanta. II ne mustas eskapar 
I’autoritatozi. Adminime, ne ja. 

Kulun vidis lu ed haltigis sua kavalo cent 
metri de la domo, cirkume. Sonny vidis, 
mem per lunlumo, ke la kavalo dil yunulo 
esas parexhaustita. L’animalo esis 
spumizita, anhelanta, e klaudikanta. 

La proskriptito ne esis preparata, tamen, 
por la vorti di Kulun; li perforis il quale 
kultelo. 

“La sherifo e du Guardani esas ye la 
Jibeto-domeno—li probable ja venas 
adhike,” la mikra bovgardisto dicis dum 
glitar de sua selo. “Mea kavalo febleskis, o 
me esabus hike plu frue por avertar tu, 
Sonny Tabor.” 

“Do, tu konocas me,” Sonny nelaute dicis. 

“Yes.” 

“E ka li savas—me volas dicar, I’oficiri?” 

Voc-muo ruptis la respondo di Jimmy 
Kulun. “No. Me mentiis. Li ne savas qua tu 

advere esas, ma li venos irginstante, e tu— 
tu devas quik irar, amiko.” 

Sonny sentis doloro en la kordio. Itere il 
mustas kurar, itere la hungroza, fumoza 
voyeto vartas il e Fardo. II presis la manuo 
di Kulun e sentis la varma preso dil fingri 
dil yunulo. 

“Danko, kamarado,” il susurante dicis. 
“Me iros nun. Tua matro standas plu bone, 
e tu devas irar al domo por sorgar el. Me 
esperas, ke omno finos sat bone. Adio!” 

Turnante su de sua nova amiko, Sonny 
iris vers la hangaro dop qua vartas Fardo. II 
preske kuris, nam il savis ke ilua presento 
esis justa—danjero pluproximeskas. Instinto 
avertabis il. 

Ma ol ne informis il, ke danjero venas 
tante rapide! Mi-voye trans Finkluzeyo al 
hangaro il nelaute siflis—signalo bone 
konocata da Fardo. Ma esis nula respondo, 
ne mem pos ke il plu laute repetis ol. 

Ka la makulizita kavalo forvagas? La 
proskriptito ne tale opinionis. II hastis plu 
rapide. Pos plusa instanto il cirkumiros 
Fangulo dil subflexanta hangareto. 

Fardo esis foririnta! La fugero perplexe 
pauzis. Ilua makulizita kavaleto esis tam 
obediema e tam fidinda kam hundo. II ne 
ligabis lu; il nultempe bezonis ligar lu. Ma 

esis nulo ecepte ombri e lunlumo qua trairis 
la susuranta branchi dil koton-arbori* e 
paloverdi qui bordizis la prateto apud la 
rivero. 

“Ne movez, Tabor!” imperis tenua voco. 
“Ne un movo, o me pafos truo tra tu. Tu es 
kaptita.” 

Sonny ne unesme vidis Bekaseto, mem 
pos ke lu parolabis, nam la trahizanta 
vizeleto proxime presis su an la muro dil 
utensilo-hangaro. Tamen, lu lore ekpasis 
aden oblonga spaco lumizita da la luno, e la 
proskriptito sat klare vidis lu. Revolvero 
esis en singla manuo, apuntita ye Sonny de 
disto de apene tri metri. 

Bekaseto ridetachis pro triumfo ed 
avideso; Sonny vidis l’ecitita tremo di lua 
febla mentono, la leda brilo di lua stretigita 
okuli. 

“Me decidis ganar ta premio de sisamil 
dolari por me ipsa, infant-vizajo,” mokis la 
trompanta bovgardisto. “Ne savis, ke me 
esos tante fortunoza. Tu ne es tam 
venenatre danjeroza kam tua reputo 
indikas, Tabor, ka ne?” lu mokridetis. “Nun, 
ne movez,” lu itere avertis. “Me povas vidar 
tua du manui, e me plue preferus mortigar 


* Populus fremontii. 

tu kam ne, pro ke la premio esas ‘mortinta 
o vivanta’.” 

Sonny experiencabis tro multa simile 
danjeroza kazi ne esar kalma dum ico. II 
quik judikis pri la kapableso di ta homo. 
Bekaseto havas l’avantajo, yes. Ma ka vere? 
Sonny Tabor esis la maxim rapida homo en 
la Sudwesto pri revolveri, ed il sentis la 
komfortiganta pezo de oli an sua kruri. 

“Me evidente juste judikis tu, Bekaseto,” 
Sonny kalme dicis. 

II volis incitar Bekaseto parolar; to esis la 
sola oportunajo. Se il povus distraktar 
l’akneoza trahizanto mem nur dum 
fraciono di sekundo- 

“Me esis tro inteligenta por tu, ka ne, 
Tabor?” Bekaseto mokis, glutante la lurilo. 
“Me iris al Jibeto-domeno pri afero pri tu, e 
riveninte, me vidis tua kavaleto. Me dicis a 
me, pro quo ne sole traktar Tabor? E ton 
me facis. Me fortranis tua kavalo—granda 
laboro, fakte—e lore me—” 

Sonny vidis ke Bekaseto intencas 
mortigar il. Ed il agis ante ke Bekaseto 
povis. II pafis Bekaseto e sendis lu mortar 
en la polvo. 

La du Colt-revolveri di Sonny Tabor 
flagris e mujis. Ilua duopla tiro esabis tante 
fulminatre rapida, ke la trahizanto dil 

Trabo-T esis frapita ante ke lua fingro povis 
tensar su an la destensilo. Bekaseto 
probable nultempe komprenis to quo 
eventis. Du kugli perforis lua pektoro, to 
esis la fino. 

Itere Sonny Tabor mortigabis, ed ilua 
unika regreto esis, ke ol necesesis. Bekaseto 
invitabis ol. 

Ripozante la fumanta pafili aden la 
revolveruyi, il kureskis vers l’apuda rango 
di paloverdo-arbori, pensante ke Bekaseto 
forsan celabis Fardo ibe. Ma Sonny ne fore 
iris. Transirante spaco lunlumizita, il audis 
la klikto dil perkutili di Winchester-fusili. 

“Levez ta manui, Tabor!” kune kantis la 
voci dil oficiri, e Sonny vidis, ke il esas 
kaptita. 

Sinistre esis la plu alta de la du Guardani 
qua esforcabis arestar il plu frue tadie, e 
dextre il vidis du figuri sur kavali, vidis la 
brileto di stel-lumo sur la stalo di apuntita 
pafili. 

Tafoye la proskriptito havis nula rekurso. 
II cedis su. 

CHAPITRO VII. 
MORTO-VOYETO A PIEDRAS. 


Ye jornesko, solena grupeto iris alonge 
streta voyeto qua sinuifis e tordis su tra la 
monti vers Piedras. La suno ne ja levis su, 
ankore esis nebuleto, plu fantomatra kam 
fumo, qua vorticis tra l’obskura ravini. La 
pini gutifis humideso, e l’unika bruiseti esis 
la strido di seli e la lenta, ritmoza 
tamburagado di hufi. 

Esis kin homi en ta grupo frue 
kavalkanta—tri oficiri e du kaptiti irante 
vers la karcero di Piedras, ankore distanta 
de sis od ok kilometri. 

Webb Stuart, manotizita e budema, sidis 
sur beja kavalo ed apud lu kavalkis Sonny 
Tabor, la manui ligita dop il per kordo. II ne 
kavalkis Fardo, ma sidis sur negracioza 
bruna farm-kavalo prestita da la Trabo-T. 

Guardani Kon ed Arden kavalkis direte 
dop ta du, lia fusili pronta, e sherifo Maz 

venis dop li. Semblis esar ya triumfala dio 
por l’autoritatozi. 

L’oficiri esis gaya, komprenende, pos tala 
suceso. Li esabis fortunoza, precipue, per 
kaptar Sonny Tabor, nam li galopante 
arivabis ye la domo dil Trabo-T dum la 
maxim bona instanto. La tempo ne povis 
esar plu bona. 

“Ho, ma me hungras,” Guardano Tub 
Kon gutur-ridis. “Mea unesma ago atinginte 
Piedras esos manjar! Quale pladedo de 
fritita maiz-pano e lardo plezus a tu, 
Magro?” 

“Shinko ed ovi por me,” dicis Arden. 

Sonny naturale havis esperema e gaya 
karaktero, e mem lore il ne permisis sua 
desfortuno vinkar il. II experiencabis multa 
danjeri ante lore. Morto ne timigis il; il tro 
ofte afrontis ol. 

Webb Stuart boliante furiis. La slingo 
vartis lu, e lu savis lo. Lua magra, 
falkonatra vizajo esis senmova blanka 
maskilo, lua okuli kontenis l’ombro di timo 
ed odio. Lu blamis Sonny por lua propra 
desfortuno, e kontinue mokis e maledikis il. 

“Li anke kaptis tu, e me omnakaze joyas 
pri to!” lu venenoze grunachis. “Ton tu 
meritas, infantatra malulo! Me havas 

chanco ne esar mortigita, ma tu pendesos, 
Tabor, tam certe kam l’odoracho di mofeti!” 

Sonny ne disipis respiro per replikar a la 
laboristestro di la Jibeto-domeno. II regardis 
la glorioza peizajo tra qua li pasas—brilante 
reda e flava klifi, verda foresto, e la cielo 
tante tenere blua super li. Uceli vekis e 
pipiis en la pini, ed unfoye cerveto havanta 
blanka kaudo kuris tra la avana arbustaro e 
desaparis quale tremanta flagreto. 

La yuna proskriptito sentis trananta ligilo 
inter su e ta saltanta animalo; en lia veini 
esis la sama sovaja ondo di pulsanta viveso, 
la sama amo por libereso. 

Plusa du kilometri duktos li al altajo dil 
paseyo, al somito, ube la voyeto adinfre 
sinuifis vers Piedras. 

Subite priklis la grande sentiva nervi dil 
proskriptito. En ta densa arbustaro apud la 
voyeto, duadek metri avane- 

“Atencez, omni!” il klamis, ed abasis su 
tam base kam posible sur sua pomelo. 

Br-r-r-rang! Bang-bang! Red-oranjea 
pulvero-flamo flagris ek la kopso dum ke 
kin maskita kavalkanti hastis ek lia 
mortigiva embuskeyo. Fumo flugis adsupre 
ed esis batita til blua banderoli da la vento. 

Lore eventi venis trapide. Magro Arden 
tenis la kordo di la kavalo di Sonny e la 

proskriptito sentis ol tenseskar kande la 
kavalo dil Guardano kabris e saltis. Krio 
venis de Tub Kon, lauta blasfemo de 
l’astonata sherifo. Sonny vidis la vizajo di 
Stuart brilar pro profana joyo e triumfo. To 
signifikas salvo por lu! 

La kin embuskanti agis per habila 
precizeso e rapide e bone parlaboris. Ante 
ke l’oficiri povis pafar plu kam un o du 
vana pafi, la maskita mortiganti sizabis la 
kavalo di Stuart ye la brido e galopabis 
aden la foresto, livis e Guardano Kon e 
sherifo Maz sternita sur la sulo. 

“Adio, Tabor—salutez la pendero por 
me!” Webb Stuart klamis. 

Magro Arden, l’unika oficiro ne vundita 
da ta salveo, standis male. Lu ne darfas 
persequar l’atakanti sen perdar la restanta 
kaptito. Lu anke ne volis abandonar Maz e 
sua Guard-amiko. 

“La mofeti! La vizeli!” lu anhelis. “Nu, 
Tabor, me certigez me pri tu, adminime!” 

Decensante, lu rapide ligis la kavalo di 
Sonny a pino apud la voyeto. Lore lu kuris 
a Tub Kon e la sherifo. 

Maz ne esis male domajita, e ja 
shancelante staceskis. Vunduro alte en la 
shultro forfrapabis lu de lua kavalo, e la falo 
aturdabis lu dum instanto. 

“Me—me standas sat bone, me supozas,” 
lu anhelis dum ke Arden helpis lu 
staceskar. “Esis ta Ballister-bandacho de la 
Jibeto-domeno! Me es certa pri to, ma pro 
ke li esis maskita, ni ne povus pruvar lo en 

korto dum cent yari! La mofeti ya-” 

“Tub Kon es mortinta!” kriis Arden per 
sufokata voco. “Li pafis lu direte tra la 
kapo!” 

CHAPITRO VIII. 
DESTRANQUILA DII. 


Atinginte la chefurbo dil stat-distrikto, 
Sonny Tabor esis nemediate enkarcerigita, 
konfidita a Mexikiana deputito nomizita 
Pedro qua agis kom gardisto. La kelka 
sequanta dii esis ya plena de laboro por la 
sherifo e Guardano Arden, ma plena de 
enoyo e destranquileso por la proskriptito. 

La karcero havis un celulo konektita a la 
kontoro di Maz per stang-treliso ek dika 
fera stangi e stangizita pordo. L’edifico esis 
ek petro ecepte la pavimento, qua esis ek 
tampita briki, preske tam harda kam petro. 
L’unika fenestro esis nur quadrato larja de 
la triimo di un metro ed apene permisis on 
vidar leda stradeto. 

Sonny esis tre sola dum ta dii, nam Maz e 
Guardano Arden laboris pri la Kon-ocido ed 
il rare vidis li. 

La Guardano chanjesis. Lu nultempe 
ridetis, e lua vizajo sovaje aspektis. La 
proskriptito komprenis, ke l’ocido di lua 
kunguardano profunde perturbas lu. 

Sonny parolis la Hispana plu bone kam 
Pedro parolis la Angla, ma la gardisto esis 
kelke desafabla e ne-ofte parolis. 

La proskriptito saveskis, tamen, ke Maz 
ed Arden ne povas kolektar forta pruvi pri 
la kulpozeso dil Ballister-bandacho. Li 
multe suspektis, ma suspekto ne suficas por 
pendigar li. Esis mem ne sat multa pruvi 
por arestar li. 

“Li mem ne trovas traco di Stuart,” Pedro 
dicis a Sonny. “Lu celas su ulaloke. Maz, lu 
opinionas ke le Ballister savas ube lu es, yes 
ya. Li observas ta domeno.” 

Dum la triesma dio Sonny esis joyigita da 
vizito da Jimmy Kulun, Kurto, e Kalvo Bray. 
Li stacis ultre la stang-treliso, suspekteme 
regardata da Pedro, e konversis kun lu dum 
plu kam un horo. 

“Ni plu balde venabus, Sonny,” Kulun 
exkuzis su, “ma esis la funero—e matro esez 
sorgita. Kad es irgo quon ni povas facar por 
tu, irgo quon li lasus ni adportar?” 

“Es mala stando, Sonny,” dicis Kalvo 
kande la proskriptito ridetante negis per 

kapsigno. “Tu ne esus en tala stando, se tu 
ne helpabus ni ye la Trabo-T.” 

“Nur dicez, amiko, e ni facos omno 
posibla por ekigar tu!” Kurto rauke susuris, 
la mandibulo indignoze saliante. 

Sonny esis emocigita da lia ne-expektita 
amikeso e loyaleso. Ma il kompreneble ne 
povis lasar li danjerigar li per temerara ago; 
longa karcerigo por li omna konsequus. 

“Ka Fardo standas bone? Ka vi sorgas 
lu?” il anxioze questionis. 

“Standas tote bone, Sonny!” Kurto ridetis, 
e plenigis sua ledratra vango per tabako. 
“Yes, sioro. Me ipsa sorgas ta makulizita 
kavaleto. Lu es kelke sola, tamen, e trista, 
Fardo es.” 

Sonny parolis min laute. “Ka tu povas 
duktar Fardo aden Furbeto morge nokte, ye 
noktomezo, cirkume? Ka tu ligos lu trans la 
strado, distanta de un strado?” 

“Nu, certe, Sonny! Quon tu projetas? Se 
ni povas altre helpar-” 

La kuglo-fendureto en la vango di Sonny 
pluprofundeskis. Ma il dicis nulo plusa. Se il 
parolus, li divenus komplici. Por eskapar la 
karcero, il agez tote solitare. 

“Adio, amiki, e vigilas pro ta Ballister- 
bandacho,” il dicis kande Pedro imperis, ke 
la vizitanti forirez. 

Sequantadie Sonny saveskis, ke la vunduro 
di sherifo Maz dolorigas lu, e ke lu mustas 
enlitigar su che su. Lore la Guardano sole 
laboris, e segun to quon Sonny saveskis per 
Pedro, lua tasko esis vana, pri pruvar la 
kulpozeso dil Jibeto-bando. 

“Me opinionas ke la Guardano preske 
cedas su,” grunis la deputito tanokte. “Pos 
un o du dii, lu e me duktos tu a Tucson. Ibe 
li pendigos tu, muchacho.” 

“Nu, yen bela novajo,” la proskriptito 
lente dicis. 

Esis bona tempo esforcar eskapar! II anke 
havis altra motivi por forirar. L’autoritatozi, 
til lore, faliis kaptar la Jibeto-bandacho, e 
Sonny opinionis, ke esas bona tempo ke il 
agez, se nur pro Jimmy e siorino Kulun. Li 
ne esos sekura dum ke ta ocidanti liberesas. 

“Canokte,” il murmuris kande noktomezo 
pluproximeskis. 

Esis nula aquo en ilua celulo; irgekande il 
volas drinkar, il mustas advokar Pedro, qua 
transdonas stana taso tra la stangi. Dum 
longa tempo il observabis e studiabis la 
metodo dil Mexikiana deputito dum facar ta 
tasko. Lore la projeto matureskis. 

L’extera strado tranquileskis, e Pedro 
dormetis en sua sidilo avan la pupitro dil 

sherifo. Tra la fenestro di ilua celulo, Sonny 
vidis ramikala luno e kelka brilanta steli. 

“Quiero agua, Pedro!” la proskriptito 
laute demandis. 

La deputito grunis ulo per sua matrala 
linguo, iris al aquo-sitelo e prenis tasedo del 
varmeta liquido. Dormeme palpebragante, 
lu marchis portante la taso al stang-treliso. 
Aquo ekfluis dum ke lu marchis. 

Esis nur sat multa spaco por ke lu povis 
trapasar la taso inter la fera stangi dil 
celulo, e lu facis lo per sua dextra manuo— 
la pafilo-manuo—qua probable esis lua 
maxim serioza eroro. 

Vice prenar la taso, Sonny sizis la karpo 
di Pedro per stalatra tenego. La gardisto 
akute kriis ed esforcis violentoze liberigar 
su, ma to esis neutila. La proskriptito esis 
tre forta. Un granda trano portis la brakio 
di Pedro aden la celulo til la shultro. 

“Pro quo—” 

“Tua zono-buklo—tu povas atingar ol per 
l’altra manuo! Desbuklagez ol!” imperis la 
proskriptito en rapida Hispana. 

“Me ne facos lo!” anhelis la deputito. 

Ma lu altre pensis kande Sonny fortege 
tordis lua brakio. Sudorifante, lu tastis ye 
sua zono. Lu desbuklagis, e la zono kun la 
kartochi e revolveruyo laute falis al 

pavimento ye la bazo dil stangi, atingebla 
da Sonny. 

“Nun me liberigos tu, prenos ta 
revolvero, ed apuntos tu!” Sonny abrupte 
avertis. “Saltez retroe, e pose stacez 
senmove!” 

“Me facos lo!” ululis la sudorifanta Pedro. 

Sonny prenis la .45-revolvero, ed imperis, 
ke Pedro apertez la pordo per sua klefo. La 
Mexikiano obediis—tre rapide! Pazante ek 
la celulo, la proskriptito inkluzis la gardisto 
en ol. 

“E nun,” pensis Sonny, “se la kerli 
vartigis Fardo por me, quale li promisis-” 

Apertante la pordo dil kontoro, il 
cirkonspekte regardis la strado. 01 semblis 
vakua, ed il glitante ekiris, buklagis la 
kartocho-zono di Pedro cirkum sua tayo 
dum irar. 

II ne ja povis vidar, ka Fardo esas ye 
l’asignita loko o ne, nam arboro ye la bordo 
dil strado jetis densa ombro, ed esis nula 
lumili ibe. Pos irir cent metri, tamen, il 
saveskos. Restante proxim l’edifici, il rapide 
pazegis vers sua skopo. 

Sude del karcero, stradeto krucumis la 
chefa voyo di Piedras. Sonny jus 
transireskis ta tenebroza transversa voyo 

kande il preske kolizionis kun homo 
venanta cirkum la strad-angulo. 

Esis Guardano Magro Arden! La du homi 
quik rikonocis l’unu l’altru. 

Ed amba homi quik agis! Sonny 
engainigabis la revolvero di Pedro, ma ol 
saltis ek la ledro quale flagro. Saminstante 
Arden ektiris sua propra pafilo. Li amba 
direte apuntis l’unu l’altru. 

Sonny audis anhelo de Arden, audis la 
klikto dil perkutilo samtempe kam sua 
propra. Esis morto, evidente, por li amba. Li 
amba esis experti pri pafado, li amba havis 
fera nervi. Ta du esis stalatra! 

“Ealigez ol, Magro!” Sonny kalme dicis. 

“Ealigez la tua,” venis la siflanta respiro 
dil Guardano, “o me faligos tu.” 

“Tu darfas unesme pafar,” la proskriptito 
afable dicis. “Magro, me iras a la Jibeto- 
domeno. Ka tu volas kunirar?” 

La magra korpo di Arden videble 
laxeskis, ma lua pafilo ankore apuntis la 
tayo di Sonny. La proskriptito vidis chanjo 
en la mieno dil vizajo dil oficiro; mem per 
ta febla lumo il povis vidar la brilo qua 
kreskis en lua stretigita okuli. 

Arden parolis sen movar la labii. “Tub 
Kon e me esis selo-amiki dum yari.” 

“Me savas lo,” dicis la proskriptito. “Ka tu 
oblivios, dum ica nokto, ke tu esas oficiro?” 

Magro subite engainigis sua pafilo. 
Sonny anke facis lo. 

“Me supozis, ke tu tale opinionos,” il 
dicis. “Mea kavalo esas kelke plu fore 
alonge la strado, me esperas. Ka ni 
ireskez?” 

Magro ne respondis, ma pazegis flanko 
an flanko kun la proskriptito, transiris la 
strado kun il. Ibe stacis Fardo! 

La Guardano esis tre surprizita, tamen, 
vidar ke Jimmy Kulun, Kalvo Bray, e Kurto 
de la Trabo-T stacas ye la fosto. Omni esis 
surprizita. Dum un o du minuti nulu povis 
parolar. Esis ya extraordinara, vidar 
Arizona-Guardano e la maxim serchata 
proskriptito dil Sudwesto amikale 
kunmarchante! 

Kurto ruptis la perturbanta silenco. Lua 
reda, ledratra vizajo apertis en larja rideto. 

“Nu, me dicas, ke ico esas fortuno,” lu 
gutur-ridis. “Nun ta Ballister-mortigisti ye 
la Jibeto-domeno subisos malega horo.” 

“Qua dicas, ke ni iros al Jibeto-domeno?” 
la Guardano abrupte questionis. 

“Nu, ni, ka ne?” Kurto gaye respondis. 

“Ni kavalkez,” dicis la Guardano. 

CHAPITRO IX. 

FUMAGAR VESPO-NESTO. 


Ye tri kloki matine, cirkume, un horo ante 
jornesko, sola kavalkanto venis ek la 
dezerta sablo-kolini qua bordizis la domo 
dil Jibeto-domeno. Lu cirkonspekte kavalkis 
al domo, ye kinadek metri de ol decensis de 
la kavalo. 

Dum kelka minuti lu intense askoltis 
dum judikar la stando dil loko. La luno 
preske desaparabis, ma omno esis lumizita 
da la steli, e lua atencema okuli vidis omno. 

Pos kontentigir su ke omno standas bone, 
lu audacoze pazis al domo, transiris la 
subflexanta portiko, e laute frapetis la 
pordo. 

Kande ta frapeto ne vekigis irgu, lu 
pedfrapeskis la pordo. 

“Vekez interne!” lu kriis. “Es me—Webb 
Stuart.” 

La voco di Abe Ballister, stupida pro 
dormo, feble respondizis lu. Lore lampo esis 
lumizita, la voci di viri grunis, e pos multa 
bruiso la pordo esis apertita, e Stuart esis 
permisata enirar. 

La homi jus ekirabis lia liti, e nulu esis 
tote vestizita. Grondante e blasfemante, Red 
Hunt metis sua boti, e Bill Prim luktis kun 
kamizo, dum ke McMurk dormeme 
promenis werante nur pantalono. La du 
Ballister-fratuli, Abe e nemuskulala Jak, jus 
venabis ek lia propra chambro ed esis 
malhumora. 

Li omna, tamen, weris lia pafili. Olti esis 
sempre la lasta kozi desmetita e l’unesma 
metita. 

“Webb!” iracoze grunachis Jak. “Per qua 
damnita—” 

“Ka nul malajo, ka ne?” Prim grunis. 

“Me supozis, ke ni imperis ke tu celez su, 
Webb,” dicis Abe Ballister per severa voco. 
“Tu devis restar en ta celo-loko til ke omno 
esez obliviita. Certe manjaji ed alkoholaji 
ne mankas a tu.” 

Stuart pezoze sideskis en sidilo apud la 
kolda furnelo. Lua akute skultita vizajo 
semblis mem plu magra e fatigita, ed esis 
chasata expresuro en lua okuli, nervoza 

konvulsala moveto cirkum la dina labii di 
lua boko. 

“Me ne plus toleros ta celo-loko,” lu 
jemis. “Es tro solitara. 01 afektas me. Me 
timas la nokti.” 

“Esas plu bona kam esar kaptita da 
l’oficiri, ka ne, Webb?” Abe Ballister 
mokridetis. 

“Me ne savas,” Stuart anhelis, e lua longa 
fingri tamburagis an la kroso dil Colt- 
revolvero en sua shultro-revolveruyo. “Esas 
vizajo—anke voco—qua frequentas me.” 

“Vizajo di qua?” desestimante questionis 
Prim. 

“Di Jo Kulun,” susuris l’ocidero, e pasis 
tremanta manuo trans sua humida fronto. 
“Me ankore vidas lu tiranta la levero di ta 
pario-mashino, e ridanta!” 

“Sensenca!” mokridis Abe Ballister. Lua 
labio tordesis. “To es un ocido por qua tu 
nultempe pagos! Esis me, Webb, qua pafis 
la kapo di ta grasoza Guardano. Ka tu 
supozas, ke lua vizajo frequentas me? Ni es 
sekura, Webb, anke tu.” 

“Yes,” mokridis McMurk. “Quale tu 
sentus, se tu restus en la karcero, quale ta 
Tabor?” 

“Drinkez ulo ed obliviez, Webb,” urjis Jak 
Ballister. 

La manuo di Webb Stuart tante 
violentoze tremis, ke lu acidente varsis la 
plumulto del wiskio, ma lu drinkis poka 
quanto, e to kelke fermigis lu. 

“No, me livos ca regiono,” lu defiante 
dicis. “Me quik iros a Mexikia, e to quon me 
volas esas ke ni partigez la pekunio. Mea 
porciono di ta lasta afero es—” 

“Quo es to?” kriachis Abe dum saltante 
staceskar. 

Komence, Stuart opinionis ke Ballister 
ulmaniere objecionas pri la partigo, lore lu 
vidis, ke Abe tote ne regardas lu, ma 
regardas la pordo dil domo. 

“Quo es, Abe?” questionis Red Hunt. Lua 
karnoza manuo falis a la mancho di lua 
pafilo. 

La bandacho vartis, intense askoltis. La 
stori ye la fenestri esis tirita, quale sempre 
dum nokto. Lore esis nula sono, e la rigida 
figuro di Abe Ballister kelke laxeskis. 

“Esis nulo, me supozas,” lu dicis. “Webb 
anxiigas ni per ta rakonto pri vizaji e voci. 
Forsan tu devas barar ta pordo, Red, 
omnakaze. Sempre es bona esar sorgema. 

Red Hunt pazegis al pordo por barar ol, 
ma ante ke la leda danjerozulo povis 
atingar ol, la pordo adinterne apertesis 

tante violentoze, ke ol ruptis de la suprajo 
al bazo. 

Du pari de shultri forsabis ol quale du 
arieti, ed aden la meskina chambro plunjis 
du bovgardisti quik rikonocita da la 
bandacho. Li ankore jiris pro la koliziono ed 
enhastis pro pura momento. 

Li rikonocis l’altstatura homo kom 
Guardano Magro Arden. L’altru, ridetanta 
yunulo havanta blu okuli e weranta bruna 
getri e blue quadratizita kamizo esis la 
maxim timita pafisto en Arizona—Sonny 
Tabor. Dop ta du esis altra viri, ma la 
bandacho ne ja vidis qua o quanta. 

“Luktez, meskina friponi—o reptez!” 
klamis Magro Arden, la vizajo tam harda 
kam granito. 

Mem dum ke lu parolis, lua Colt- 
revolvero flagris flamo e fumo, nam la 
Jibeto-bando, rapide rekuperante su de la 
surprizo, ektiris lia pafili. Li ne cedos su. Ca 
kombato duros til fumanta fino! 

Varmega vento extingis la flamo dil 
kerosen-lampo kande ta inferno eruptis. La 
chambro esis lumizita dal intermitanta brilo 
dil rapide pafanta Colt-i; fumo quirlis e 
vorticis kom griza bandoleri qui divenis la 
sepulto-tuko di morto ipsa. Red Hunt, 
unesmo avan l’altri, dansis dementa jigo 

kande la kugli flugis tra lu. Lu jiris e falis 
kun stranja klamo. 

Magro irabis addextre, dorso an la muro, 
e Sonny Tabor, qua provizabis su per plusa 
Colt-.45 de pos eskapar la karcero, movis 
quale ombro adsinistre. La proskriptito 
blotisis ed ilua patili mujis de la nivelo di 
ilua genui. 

Esis lore nulo pueratra en ta vizajo, 
malgre la kuglo-fendureto! II ankore ridetis, 
ma ta rideto ne esis bona, ed ilua okuli esis 
glaciatra e senkompata. 

Jak Ballister, la graseta juniora frato di 
Abe, falis dum ke lu tiris sua patilo ek la 
ledro. Lu mortis preske instantale pro kuglo 
qua tranchis granda arterio en la fauco, e 
karmezino spricis al planko-sulo. Bill Prim 
mortis preske saminstante, lua pektoro 
aplastita da du kugli ek la tondranta Colt-i 
di Sonny. 

Arden esis pafita en la bicepso. Lu 
shancelis, subtenis su per un manuo an la 
parieto, e duris pafar. Omno lore esis 
fumoza kaoso; la tablo esis renversita e la 
lampo falabis al planko-sulo, ube la mecho 
ankore brulis per flava flamo. 

Adminime sis kugli esabis apuntita ye 
Sonny Tabor, e la muro dop il esis variol- 
markizita da multa kuglo-trui, ma il esis 

tam desfacile pafita kam ombro, e ye omna 
rapida moveto e paso adlatere, ilua du .45- 
revolveri mujis destrukto. 

“Vi mortigis mea amiko, viperi!” Magro 
klamis per voco plu lauta kam la meleo di 
pafado e kriado. “Nun vi subisas!” 

Br-r-r-rang! Bang! Kr-a-a-ak! McMurk 
nexte mortis en ta frenezioza koshmaro di 
explozanta pafili. 

Perforata da plura kugli, lu krumplesis an 
la furnelo e rulis de ol adsur la lenio-buxo. 

Bang! La. patro di Jimmy Kulun venjesis. 

Flamo-lanco venis ek un de la bramanta 
Colt-i di Sonny vers Webb Stuart. La kuglo 
aplastis la kordio dil Jibeto-laboristestro jus 
kande lu preparis itere desesperante pafar. 
Sonny vidis Stuart saltar aden la aero, e 
falar quale mortinta arboro. 

Nur sekundi pasabis de pos la frakaso dil 
pordo, ma en ta sekundi la Guardano 
falchabis pafil-rekolturo! Ante ke Kalvo 
Bray, Jimmy Kulun, e Kurto tote enirabis la 
chambro, omno esis preske finigita. 

Plusa salveo, e la lasta hundo dil Jibeto- 
domeno esis faligita. Abe Ballister falis, lua 
pafilo ocideme ma vane sputante. Lu itere 
staceskis, ebriatre shancelis kande plusa 
kugli trairis lu, esforcis balbutar aden l’altra 
chambro. Lu falis ye la sulio. 

Lore la bruisego di pafili haltis tam subite 
kam ol komencabis. Silenco itere plenigis la 
domo dil Jibeto-domeno ube Morto regnas. 

Grupeto de kin eatigita homi haltis en la 
dezerto por spektar la levo dil suno. L’estala 
cielo esis mola per la varma kolori di nova 
dio; la reda bordo dil suno ja esis vidita 
acensante dop la segatra monti, e longa 
bandoleri oranjea e purpura extensis su de 
l’una horizonto al altra. La kaktus-regoli 
vekis, e la dolca odoro di meskito tlotacis en 
la aero. 

“Hike me livos vi,” dicis Magro, e 
fricionis sua nove bandajizita shultro. “Me 
iros a Piedras, me supozas, por saveskar pri 
la stando dil sherifo. Pose me—me 
demisionos me del Arizona-Guardo.” 

“Ne facez lo,” rapide dicis Sonny Tabor. 

“Ma me es desloyal a mea devo,” la 
Guardano bitre dicis. “Me devas adminime 
esforcar arestar tu, Sonny.” 

“Do, bone, facez lo nun,” la proskriptito 
ridetis, e quik ektiris .45-revolvero ed 
apuntis ol ye Magro Arden. “Me ganis 
kontre tu, tu komprenas, e tu ne es 
blaminda, se me eskapas. Nu, forirez! Ed 
obliviez pri ta demisiono.” 

“Ka ni darfas unesme presar la manui?” 
Magro questionis kun lenta rideto. 

“Me es fiera facar lo, Magro,” Sonny 
gutur-ridis, “e memorez—se ni ulfoye itere 
renkontros l’una l’altra, me lasos tu unesme 
pafar. Adio, amiko, e fortuno a tu!” 

Li spektis Magro Arden til ke lu esis 
punto ye la westala horizonto, lente 
movanta punto qua tandem desaparis inter 
la nebuleto aurorala. Sonny sospiris, lore 
solene turnis su a l’altri. 

“Me supozas, ke es bona tempo ke me e 
Fardo adiez,” il regretoze dicis. “Me 
opinionas, ke vi ne anxiez pri ta Jibeto- 
kombato. Magro ordinos omno segun la 
sherifo. Forsan, uldie, ni omna itere 
renkontros Funa Faltra.” 

“Me—me esperas lo, Sonny,” Jimmy 
Kulun feble dicis. 

“Salutez tua matro por me, Jimmy, e vi 
altri—nu, sorgez elu.” La proskriptito 
ridetis. “Me joyas, ke me helpis.” 

“Helpis!” olda Kalvo aboyetis. “Nu, ni tri 
nultempe mem pafis! Nur pro to me ne 
povas pardonar tu, Sonny. Me volis ipse 
pafar ta Webb Stuart!” 

“Adio,” murmuris Kurto. Lu esforcis 
ridetar, ma Fesforco semblis dolorigar lua 
nebela vizajo, e lua okuli ne esis sika. “Ni 

komprenas. Ni komprenas, ke tu mustas 
irar, ma”—voc-muo ruptis sua vorti—“adio, 
infantatra amaso de dinamito, e me deziras 
felica voyo a tu!” 

Kun avida snorteto Farda forvalsis vers la 
sudesto, lua makulizita pelo brilanta en la 
lumo dil nova suno, lua krinaro e kaudo 
fluanta en la vento. 

Itere la mastro di Fardo eskapabis la 
pendero. La dezerto advokas lu, ed esas 
tempo por irar. 


FINO 

